लाहौर (21 फरवरी): अमेरिका और भारत की ओर से लगातार बढ़ते दवाब के बीच पाकिस्तान ने जमात उल दावा के मुखिया और आतंकी हाफिज सईद पर अपना शिकंजा और कस दिया है। पाकिस्तान ने आतंकी हाफिज और उसके साथियों के सभी हथियारों का लाइसेंस कैंसल कर दिया है। आतंकी हाफिज और उसके साथियों के पास कुल 44 लाइसेंसी हथियार थे। पंजाब प्रांत के गृह मंत्र मंत्रालय द्वारा बताया गया कि यह फैसला वहां की सरकार द्वारा हाफिज पर की गई कार्यवाही के बाद लिया गया।
आपको बता दें कि इससे पहले 30 जनवरी को पाकिस्तान सरकार ने सईद और उसके चार साथियों को उसके घर में कैद कर लिया था। उसे 90 दिनों तक गिरफ्तार करके रखने की बात कही गई थी। इसके अलावा हाफिज सईद और उसके 37 साथियों को देश छोड़कर जाने की इजाजत नहीं दी गई थी।
पंजाब सरकार द्वारा जारी नोटिफिकेशन में कहा गया है कि हाफिज सईद, अबदुल्लाह उबैद, जफर इकबाल, अब्दुल रहमान और काशिफ नियाजी को ऐसी गतिविधियों में लिप्त पाया गया जो शांति और सुरक्षा के लिए हानिकारक है।
इसके साथ ही सरकार ने JuD और FIF पर छह महीने तक निगरानी रखने के भी आदेश दिए हैं। सईद पर 10 मिलियन डॉलर का ईनाम रखा गया था। इससे पहले 2009 में भी हाफिज सईद को नजरबंद किया गया था। तब 2008 में हुए मुंबई हमले में उसका नाम आया था।